B4-0076, 0092, 0114, 0116 ja 0129/97

Päätöslauselma tilanteesta suurten järvien alueella, erityisesti Itä-Zairessa

Euroopan parlamentti, joka

- ottaa huomioon aikaisemmat päätöslauselmansa Itä-Zairen tilanteesta, erityisesti 12. joulukuuta 1996 antamansa päätöslauselman ((Kyseisen päivän istunnon pöytäkirja, osa II, kohta 10)),

- ottaa huomioon 20. tammikuuta 1997 pidetyn yleisten asioiden neuvoston kokouksen päätelmät,

- ottaa huomioon komission jäsen Boninon äskettäisen työmatkan Zaireen,

- ottaa huomioon YK:n turvallisuusneuvoston 7. helmikuuta 1997 antaman julkilausuman,

A. on erittäin huolissaan Itä-Zairen konfliktin laajentumisesta, ulkomaisten joukkojen ja palkkasoturien läsnäolosta alueella ja alueen maiden välisen yleisen ja avoimen sodan puhkeamisen vakavasta uhasta,

B. on erittäin huolissaan satojen tuhansien Ruandan, Burundin ja Zairen pakolaisten ja hätäsiirtolaisten kohtalosta, jotka harhailevat Itä-Zairessa sisällissodan saaliina,

C. paheksuu syvästi suurta erimielisyyttä EU:n neuvostossa, joka yhdessä Yhdysvaltojen omaksuman kannan kanssa on johtanut siihen, että pakolaiset on jätetty kohtalonsa varaan eikä mittavaa diplomaattista aloitetta ole tehty ratkaisun löytämiseksi alueelliseen kriisiin, sekä estänyt tehokkaasti monikansallisten joukkojen sijoittamisen, mikä olisi voinut estää konfliktin laajenemisen ja pelastaa monien puolustuskyvyttömien siviilien hengen,

D. on järkyttynyt Länsi-Ruandan äskettäisistä ulkomaisen henkilökunnan murhista ja hyökkäyksistä heitä vastaan ja erityisesti Médecins du Monde -järjestön kolmen espanjalaisen jäsenen murhasta 19. tammikuuta Ruhengerissa, kanadalaisen papin murhasta 2. helmikuuta 1997 samalla alueella ja neljän YK:n henkilöstöön kuuluneen ja heidän autonkuljettajansa murhasta 4. helmikuuta 1997 Cyangugussa, jotka muodostavat vakavan uhan pakolaisten sopeuttamiselle ja sovintoprosessille,

E. kiinnittää huomiota Amnesty Internationalin paljastuksiin ihmisoikeuksien loukkauksista Burundissa, jossa armeija on vastuussa useista siviilien joukkomurhista, ja ottaa huomioon poliittisen umpikujan, jossa maa on huolimatta entisen presidentin Nyereren ja EU:n erityisedustaja Ajellon välitysyrityksistä, ja ottaa huomioon FRODEBUn pääsihteeri Augustin Nzojibwanin pidätyksen Bujumburassa,

F. on vakuuttunut siitä, että pakolaisten ja hätäsiirtolaisten kohtaamien ongelmien ratkaisu on olennaisesti sidoksissa kokonaisvaltaisiin ja kestäviin poliittisiin ratkaisuihin alueellisella tasolla,

G. pahoittelee, että YK:n Ruandaa käsittelevä kansainvälinen tuomioistuin, jonka pääpaikka on Arushassa, on tähän mennessä osoittautunut kykenemättömäksi suorittamaan toimeksiantoaan;

1. Tuomitsee taistelujen laajenemisen Itä-Zairessa, mikä muodostaa vakavan uhan alueen vakaudelle ja vaarantaa satojen tuhansien siviilien hengen; ilmaisee syvän huolestuneisuutensa Afrikan suurten järvien alueen ja Itä-Zairen tilanteen humanitaarisista seurauksista sekä vaikeuksista, joita kansainvälisillä järjestöillä on auttaa avun tarpeessa olevia;

2. Pyytää kaikkia sotaakäyviä lopettamaan taistelun ja allekirjoittamaan viipymättä tulitaukosopimuksen;

3. Tuomitsee ulkomaisten joukkojen ja palkkasoturien läsnäolon Itä-Zairessa ja pyytää, että kaikki alueella olevat miliisit riisutaan aseista; pyytää kaikkia konfliktiin tällä hetkellä sekaantuneita ulkomaisia hallituksia vetämään joukkonsa pois ja vahvistaa sitoutuneensa kunnioittamaan alueen valtioiden alueellista koskemattomuutta ja rajojen loukkaamattomuutta;

4. Vaatii, että luotaisiin kiireellisesti Yhdistyneiden kansakuntien suojeluksessa humanitaarisia käytäviä niiden tuhansien pakolaisten ja hätäsiirtolaisten auttamiseksi, jotka vielä ovat humanitaarisen avun ulottumattomissa;

5. Tukee lujasti komission ja neuvoston suunnitteleman alueellisen rauhan-, turvallisuus- ja vakauskonferenssin järjestämistä ja kehottaa alueen hallituksia käyttämään tätä tilaisuutta hyväkseen; arvioi, että tässä YK:n ja OAU:n suojeluksessa järjestettävässä konferenssissa olisi määritettävä rauhan, sovinnon ja demokratiaprosessin uudelleenkäynnistämisen edellytykset näissä maissa, jotta voitaisiin lopettaa väkivallan leviäminen Afrikan suurten järvien alueella;

6. Pahoittelee syvästi, ettei suurten järvien alueelle ole olemassa yhtenäistä ja yhteensovitettua eurooppalaista politiikkaa, ja katsoo, että neuvoston on kiireesti päätettävä yhteisestä toiminnasta perustamissopimuksen mukaisesti kansallisen sovinnon, oikeusvaltion ja demokratian edistämiseksi alueen maissa poliittisen ratkaisun löytämiseksi tähän alueelliseen kriisiin;

7. Tukee komission jäsen Boninon aloitetta pyytää EU:lta ja YK:n pääsihteeriltä tyhjentävää selitystä siihen, miksi kansainvälinen yhteisö on reagoinut riittämättömästi Itä-Zairen pakolaiskriisiin;

8. Pyytää Yhdistyneiden kansakuntien pääsihteeriä, neuvostoa ja jäsenvaltioita toteuttamaan tarvittavat toimet, jotta Ruandaa käsittelevä kansainvälinen rikostuomioistuin voisi toimia asianmukaisesti vuoden 1994 kansanmurhan syyllisten tuomitsemiseksi;

9. Vaatii Kigalin hallitusta kunnioittamaan täysin Ruandaan palanneiden pakolaisten turvallisuutta sekä heidän oikeuksiaan saada takaisin vuonna 1994 jättämänsä omaisuus kokonaisuudessaan;

10. Tuomitsee lujasti Ruandassa tapahtuneet sekä paikallisen väestön että ulkomaisen henkilökunnan murhat ja ilmaisee osanottonsa uhrien perheille ja järjestöille, joihin he kuuluivat;

11. Vaatii Ruandan hallitusta asettamaan ad hoc -valiokunnan tutkimaan näitä murhia ja saattamaan syylliset oikeuteen; pyytää jäsenvaltioita avustamaan Ruandan hallitusta kyseisen tutkintavaliokunnan asettamisessa ja huolehtimaan siitä, että sen löydösten johdosta ryhdytään perusteellisiin toimenpiteisiin kunnes tosiasiat on selvitetty tyydyttävällä tavalla;

12. Kehottaa Burundin hallitusta ja maan eri poliittisia voimia aloittamaan viipymättä kansallisen vuoropuhelun poliittisen prosessin päästäkseen sovintoon institutionaalisesta ylimenokaudesta, jotta väkivaltaisuudet saadaan maassa loppumaan; pyytää, että FRODEBUn pääsihteeri Nzojibwani vapautetaan viipymättä;

13. Kehottaa puhemiestään välittämään tämän päätöslauselman neuvostolle, komissiolle, Yhdistyneiden kansakuntien ja OAU:n pääsihteereille, Burundin, Ruandan, Zairen, Kenian, Ugandan, Tansanian ja Yhdysvaltojen hallituksille.